## Primjer broj 8

### 8-1

Preduzeće ″X″ ima sljedeće stanje na relevantnim računima glavne knjige na dan 01.02.t.g.: Tekući račun 4.000€, Građevinski objekti 100.000€, Ispravka vrijednosti građevinskih objekata 60.000€, Kratkoročne hartije od vrijednosti 800€, Devizni račun 15.000€, Oprema 8.000€, Ispravka vrijednosti opreme 5.000€, Rezervisanja za troškove popravke u garantnom roku 500€, Mjenične obaveze 460€, Ispravka vrijednosti mjeničnih obaveza 50€.

Prenijeti dato stanje na račune glavne knjige, a zatim hronološki i sistematski proknjižiti sljedeće ekonomske promjene:

1. Primili smo inofakturu za kupovinu opreme čija je fakturna vrijednost 2.000€ (2000$).
2. Upravni odbor je odlučio da proda na berzi sve kratkoročne hartije od vrijednosti za 700€. Prodate su sve hartije od vrijednosti i novac je uplaćen na tekući račun (ugovor i izvod)
3. Prema deviznom izvodu poslovne banke, isplatili smo obavezu prema ino dobavljaču, što obračunato po srednjem kursu na dan uplate iznosi 3.000€. (veza promjena 1)
4. Preko tekućeg računa platili smo kaznu na osnovu rješenja komunalne policije zbog pogrešnog parkiranja poslovnih vozila u iznosu od 100€ i otkupili smo mjenicu.
5. Nadležni organ je donio odluku da se rashoduje mašina čiji je nabavna vrijednost 850€, otpisana vrijednost 550€. Procijenjeni otpaci osnovnih sredstava iznose 100€.
6. Na osnovu odluke organa upravljanja ustupljeno je bez naknade preduzeću „Abacus“ mašina čija je nabavna vrednost 500€, otpisana vrednost 400€
7. Primljena je faktura od servisera za opravku proizvoda u garantnom roku na iznos 714€. Troškovi servisiranja su 600€, a iznos ulaznog PDV je 114.

### 8-2

Trgovinsko preduzeće na veliko ″Novito″ imalo je sljedeći promet na dan 01.10.t.g.

|  |  |  |
| --- | --- | --- |
| **Naziv računa** | **Promet dugovne strane** | **Promet potražne strane** |
| AVR-Unaprijed plaćeni troškovi reklama (40 mjeseci) | 80.000 | 70.000 |
| Roba u prometu na veliko | 90.000 | 10.000 |
| Ukalkulisana razlika u cijeni | 10.000 | 40.000 |
| Prihodi od prodaje robe |  | 100.000 |
| Nabavna vrijednost prodate robe | 40.000 |  |
| Materijal | 200 |  |
| Dobavljači u inostranstvu |  | 5.000 (5.000$) |
| Građevinski objekti | 90.000 | 14.500 |
| I.V. građevinskih objekata | 4.000 | 10.000 |
| Dobavljači u zemlji | 1.300 | 12.000 |
| Devizni račun | 10.000 |  |
| Ino kupci | 5.000 (5.000$ ) |  |

Polazne pretpostavke su:  
a) obračunski period je tri mjeseca;

b) vodi se materijalno knjigovodstvo: u magacinu se nalazi 220 kg materijala **A**, koji je nabavljen po sljedećim nabavnim cijenama:

I nabavka: 100kg \*0,5€/kg=50€,

II nabavka: 70 kg \*1€/kg =70€,

III nabavka: 50kg \*1,6€/kg=80€

Prenijeti dati promet na račune glavne knjige i pomoćnu knjigu materijala, a zatim hronološki i sistematski proknjižiti sljedeće ekonomske promjene:

1. Dobavljač nas obavještava knjižnim pismom da je zaračunao zateznu kamatu u iznosu od 50€.
2. Po fakturi/otpremnici prodali smo 90 kg materijala **A.** Za obračun nabavne vrijednosti usvojen je metod prosječne cijene. Prodajna cijena materijala je 4€/kg. Obračunati pdv po opštoj stopi.
3. Prema deviznom izvodu isplaćene su obaveze prema ino dobavljaču u cjelosti, a ino kupac je uplatio 5000$ za izmirenje duga. Srednji kurs strane valute u odnosu na izvještajnu valutu na dan uplate je 1$=1.1€.
4. Na osnovu odluke nadležnog organa i fakture prodat je građevinski objekat čija je nabavna vrijednost 12.000€, a otpisana vrijednost 4.000€. Prema fakturi prodajna vrijednost je 7.000€
5. **U toku perioda** nastali su sljedeći troškovi: troškovi reklama koji su unaprijed plaćeni, tromjesečna obaveza za porez na imovinu u iznosu od 122€ (rješenje nadležnog organa), obračunati troškova amortizacije, ako je procijenjen vijek trajanja građ. objekta 50 godina i usvojen je linearni metod otpisa,
6. Građevinski objekat koji je potpuno otpisan, čija je nabavna vrijednost 10.000€, procijenjena vrijednost likvidacionog ostatka 500€, a troškovi rušenja prema fakturi bez PDV iznose 300€.
7. Prema fakturi br.12 i otpremnici br.12/1 prodali smo kupcu ½ zaliha robe. Prodajna vrijednost prodate robe je 60.000€, obračunti PDV po opštoj stopi. Kupcu je odobren kasa skonto 1/3, n/8.
8. Kupac je uplatio cjelokupni dug po fakturi br.12 na tekući račun preduzeća u roku od 3 dana.

### 8-3

Preduzeće ″Duga″ DOO ima sljedeći promet na relevantnim računima glavne knjige:

|  |  |  |
| --- | --- | --- |
| **Naziv računa** | **Promet** | |
| Duguje | Potražuje |
| Materijal | 2.000 | 1.800 |
| Oprema | 15.000 | 5.000 |
| Ispravka vrijednosti opreme | 1.000 | 5.000 |
| Troškovi amortizacije | 2.000 |  |
| Troškovi materijala | 1.800 |  |
| Troškovi zarada | 1.000 |  |
| Dobavljači u zemlji |  | 3.200 |
| Dugoročni krediti |  | 4.800 |
| Gotovi proizvodi | 10.000 |  |
| Nedovršena proizvodnja | 5.000 |  |
| Tekući račun | 4.000 |  |

Prenijeti dati promet na račune glavne knjige I stepena i II stepena, a zatim hronološki i sistematski proknjižiti sljedeće ekonomske promjene, imajući u vidu da je **obračunski period godina dana** i da se **obračun vrši metodom nepotpunih troškova ukupnih učinaka po neto principu**

1. Sa tekućeg računa plaćen je godišnji anuitet za otplatu dugoročnog kredita u iznosu od 800€. Iznos kamate je 300€
2. Obračunati godišnju amortizaciju primjenom funkcionalne metode otpisa. Procijenjni korisni vijek trajanja je 10.000h. U toku godine mašina je radila 5.000 h. Proknjižiti godišnji iznos otpisa opreme.
3. U toku obračunskog perioda nastali su sljedeći troškovi: po trebovanju utrošeno je materijala u vrijednosti od 200€, po izvodu troškovi platnog prometa su 65€.
4. Izvršiti raspored ukupnih troškova, tako da se od ukupno nastalih troškova na upravu i prodaju odnosi po 20% a na proizvodnju 60%.
5. Prema predajnici završeno je gotovih proizvoda u vrijednosti od 8.000€. Gotovi proizvod su smješteni u magacin gotovih proizvoda
6. Po fakturi/otpremnici br.32 prodali smo ½ zaliha gotovih proizvoda. Prodajna vrijednost prodatih gotovih proizvoda je 10.000€.Obračunati PDV po opštoj stopi.
7. Utvrditi i proknjižiti promjenu vrijednosti zaliha učinaka.
8. Obračunati periodični rezultat i sastaviti Bilans uspjeha.

### 8-4

Proizvodno preduzeće ″TWT″ AD je na dan 01.01. t.g. imalo sljedeće stanje: Oprema 36.000€, Ispravka vrijednosti opreme 6.000€, Gotovi proizvodi 5.000€, Materijal 10.000€, Dobavljači u zemlji 15.000€, Akcijski kapital po osnovu običnih akcija 37.800€, Blagajna 800€, Tekući račun 1.000€.

Otvoriti poslovne knjige, a zatim hronološki i sistematski proknjižiti sljedeće ekonomske promjene, uz pretpostavku da se obračun rezultata vrši **metodom nepotpunih troškova ukupnih učinaka po neto principu**:

1. U toku mjeseca nastali su sljedeći troškovi: prema trebovanju troškovi materijala su 5.000€, obračunati troškovi investicionog održavanja 1.000€, prema fakturi Elektroprivrede troškovi električne energije su 1.000€, a iznos PDV 210€, advokatska kancelarija ispostavila je fakturu za troškove zastupanja na sudu na iznos 450€.
2. Od ukupnih nastalih troškova na proizvodnju se odnosi 60%, na upravu 20% i na prodaju 20%. Izvršiti raspored ukupnih troškova po vrstama na mjesta troškova.
3. Cjelokupna proizvodnja je završena i gotovi proizvodi su smješteni u magacin gotovih proizvoda (predajnica br.5).
4. Prema fakturi br. 30 i otpremnici br.30/1 prodata je 1/3 zaliha gotovih proizvoda po prodajnoj vrijednosti od 10.000€. Obračunati PDV po opštoj stopi.
5. Obračunati i proknjižiti korekciju vrijednosti zaliha.
6. Obračunati i proknjižiti periodični finansijski rezultat.

### 8-5 ( domaći rad)

Sastaviti bilans stanja na osnovu sljedećih podataka: Investicije u toku (izgradnja proizvodnje hale) 4.800, Dati avansi (za nekretnine, postrojenja i opremu) 1.800, Oprema 25.000, Ispravka vrijednosti opreme 15.000, tekući račun 10.000, Emisiona premija 3.300, Akcijski kapital obične akcije (7.500 običnih akcija po nominalnoj cijeni 2€/akciji), Neraspoređena dobit iz prethodnog perioda 3.000, primljeni avansi 4.000€, Materijal na obradi i doradi 1.500, Mjenične obaveze 3.800, Ispravka vrijednosti mjeničnih obaveza 120, Otkupljene sopstvene obične akcije 2.000 (1000 običnih akcija), Kratkoročni krediti 1.120. Roba u prometu na veliko 3.000€

Otvoriti poslovne knjige i hronološki i sistematski proknjiži sljedeće poslovne promjene uvažavajući sljedeće pretpostavke:  
- zalihe robe u prometu na veliko se vode po **nabavnoj vrijednosti;**

-obračunski period je **šest mjeseci**

1. Primljena je konačna obračunska situacija za izgradnju proizvodne hale na bruto vrijednost izvrsenih radova 10.000€. Obračunati iznos PDV na datu obračunsku situaciji. Na osnovu komisijskog zapisnika stručne komisije objekat je stavljen u upotrebu.
2. Preduzeće je emitovalo 10.000 običnih akcija po nominalnoj cijeni 2€/akciji i 5000 prioritetnih akcija po nominalnoj cijeni 3€/akciji. Sve akcije su upisane. Obične akcije su prodate po tržišnoj vrijednosti 4€/akciji, a prioritetne po tržišnoj vrijednosti 5€/akciji. Akcionari su uplatili 1/ 2 upisanog kapitala i ukupnu emisionu premiju preko tekućeg računa (ugovor i izvod)
3. Primljena je faktura za troškove obrade i dorade materijala u iznosu od 800€, PDV je 168€.
4. Gotovinskim nalogom smo podignuli sa tekućeg računa 500€ za potrebe blagajne. Izvod jos nismo dobili;
5. Preduzeće je donijelo odluku da rashoduje mašinu čija je nabavna vrijednost 3.000€. Sredstvo je u potpunosti otpisano.
6. Izdate su sljedeće fakture :

a)faktura br. 20 za prodaju mašine po prodajnoj vrijednosti 3.000€. Iznos PDV je 630€. Prema knjigovodstvenim podacima nabavna vrijednost mašine je 8.000€, a otpisana vrijednost 4.000€

b)faktura br. 21 za prodaju ½ zaliha robe čija je prodajna vrijednost 4.000€. Obračunati PDV po opštoj stopi. Kupcima je odobren kasa skonto 5/15 neto 20, a u slučaju kašnjenja zaračunavamo mu zateznu kamatu od 5% za svaki dan kašnjenja.

1. Obračunati troškove amortizacije opreme ako je procijenjeni vijek trajanja 6 godina, a usvojen je linearni metod otpisa.
2. Prema izvodu poslovne banke izvršene su sljedeće uplate i isplate:

a)po pozivu akcionari su uplatili preostalu polovinu upisanog kapitala,

b)isplaćena je mjenična obaveza u cjelosti,

c) isplata anuiteta po osnovu otplate kratkoročnog kredita. Iznos rate je 110€, a iznos kamate 20€,

d)uplata kupca po osnovu fakture br.21 u roku od 25 dana od prijema fakture.